《述怀三十韵，送九弟任畦还里门》
清代·孙元衡

三年守海东，中土断音信。送子归故山，言也何能讱。

当其入门时，亲知来问讯。子为我具陈，履危非处顺。

遇事尽邅回，逢人寡豪俊。秋冬风则盲，春夏地屡震。

涤涤俯山川，嗷嗷叹饥馑。仳离新寡妻，踯躅老田畯。

告籴缓流亡，省刑佐蠲赈。蔀屋甫安堵，戎行启潜衅。

偶语沸平沙，兵声骚巨镇。杂乱犬羊群，奔腾鱼鸟阵。

稍已搴赤旗，幸未露白刃。事以臧获败，情由将帅吝。

桑林感成汤，干羽庆虞舜。甲冑逾丁年，霜根入愁鬓。

波浪阻层洋，荆榛莽千仞。游鱼因鳞鬣，飞骑失神骏。

问涂身在悬，内顾疾如疢。乡国如已无，慈闱安得觐。

梦沈先垄云，魂痛诸兄榇。异域颓朽株，饥颜萎夕蕣。

老奴迫壮役，一子生百慎。毫釐身自轻，升斗禄徒徇。

素不染而污，坚恒磨以磷。泾气郁为蒸，炎威毒不烬。

衣衾蛊鼠侵，膏血蚊蚁趁。深嗟白驹隙，久厄黄杨闰。

愿子默识之，艰虞此其仅。长梢维劲风，大海势方振。

壶乾一挥手，猎猎风帆迅。

作者简介：安徽桐城人，字湘南。贡生。官至东昌知府。有《赤嵌集》，乃康熙四十四年任台湾同知后所作，记土风物产。